CELEX: 52012PC0757
Language: fi
Date: 2012-12-06
Title: Ehdotus NEUVOSTON TÄYTÄNTÖÖNPANOPÄÄTÖS unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta

|
			
		
		
		52012PC0757
		
			Ehdotus NEUVOSTON TÄYTÄNTÖÖNPANOPÄÄTÖS unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta /* COM/2012/0757 final - 2012/0352 (NLE) */
			
				
		
		
			
			   	PERUSTELUT
Neuvosto myönsi
17. toukokuuta 2011 (neuvoston täytäntöönpanopäätös 2011/344/EU) Portugalille
tämän pyynnöstä rahoitustukea tukeakseen tiukkaa talous- ja uudistusohjelmaa,
jonka tarkoituksena on palauttaa luottamus, mahdollistaa talouden paluu
kestävään kasvuun ja turvata rahoitusvakaus Portugalissa, euroalueella ja
EU:ssa. 
Komissio on tarkastellut päätöksen 2011/344/EU
3 artiklan 10 kohdan mukaisesti yhdessä IMF:n ja EKP:n kanssa kuudetta kertaa
edistymistä sovittujen toimenpiteiden toteutuksessa ja toimenpiteiden
tehokkuutta sekä niiden taloudellisia ja yhteiskunnallisia vaikutuksia. 
Ottaen huomioon äskettäisen talouden, julkisen
talouden ja rahoitustilanteen kehityksen sekä toteutetut poliittiset toimet
komissio katsoo, että tuelle asetettuihin talouspoliittisiin ehtoihin on
tehtävä joitakin muutoksia ohjelman tavoitteiden saavuttamisen varmistamiseksi.
Muutoksia selitetään neuvoston täytäntöönpanopäätökseen tehdyn muutosehdotuksen
johdanto-osan kappaleissa. 
2012/0352 (NLE)
Ehdotus
NEUVOSTON TÄYTÄNTÖÖNPANOPÄÄTÖS
unionin Portugalille myöntämästä
rahoitustuesta annetun täytäntöönpanopäätöksen 2011/344/EU muuttamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen,
ottaa huomioon Euroopan rahoituksenvakautusmekanismin
perustamisesta 11 päivänä toukokuuta 2010 annetun neuvoston asetuksen (EU) N:o
407/2010[1] ja
erityisesti sen 3 artiklan 2 kohdan,
ottaa huomioon Euroopan komission ehdotuksen,
sekä katsoo seuraavaa:
(1)       Komissio on tarkastellut
neuvoston täytäntöönpanopäätöksen 2011/344/EU 3 artiklan 10 kohdan mukaisesti
yhdessä Kansainvälisen valuuttarahaston (IMF) ja Euroopan keskuspankin (EKP)
kanssa kuudetta kertaa viranomaisten edistymistä sovittujen toimenpiteiden
toteutuksessa ja sovittujen toimenpiteiden tehokkuutta sekä taloudellisia ja
yhteiskunnallisia vaikutuksia.
(2)       Taloudellinen toiminta
heikkeni vuonna 2012 voimakkaasti (3 % reaalisesti), mutta sen odotetaan
elpyvän asteittain vuoden 2013 toisesta vuosipuoliskosta alkaen ja neljännesvuosittaisten
kasvuprosenttien palaavan positiivisiksi. Tulevaisuudessa talouden elpymisen
odotetaan kiihtyvän vuonna 2014 huolimatta kotimaisen kulutuksen aiheuttamista
joistakin takaiskuista. Makrotalouden näkymiin kohdistuu heikkenemisriskejä.
Erityisesti taloudellisen tilanteen odotettua suuremmalla heikkenemisellä
joissain euroalueen maissa olisi heijastusvaikutuksia Portugaliin. 
(3)       Vuodeksi 2012 asetettu
julkisen talouden viiden prosentin alijäämätavoite suhteessa BKT:hen on
edelleen mahdollinen, vaikka siihen kohdistuukin joitakin riskejä. Vaikka
talousarvion menopuolen toteutus on yhä hallinnassa, tulot ovat jääneet
lokakuuhun asti alle tavoitteiden, joita on jo tarkistettu alaspäin.
Alijäämätavoitteen saavuttamiseksi toteutetaan parhaillaan uusia säästötoimenpiteitä,
joiden suuruus on noin 0,3 prosenttia suhteessa BKT:hen, mutta niiden
lopullisesta vaikutuksesta ei ole vielä tarkkaa selvyyttä. Tilastoviranomaiset
tarkastelevat yhtä, voidaanko lentokentän käyttöoikeussopimuksen (ANA) myyntiä,
jonka vaikutus on arvioilta 0,7 prosenttia suhteessa BKT:hen, pitää alijäämää
supistavana toimena.
(4)       Jotta 4½ prosenttia suhteessa
BKT:hen oleva alijäämätavoite saavutettaisiin vuonna 2013, 27 päivänä
marraskuuta hyväksyttyyn vuoden 2013 talousarviolakiin sisältyy
harkinnanvaraisia toimenpiteitä, joiden suuruus on yli 3 prosenttia suhteessa
BKT:hen. Menopuolella talousarvioon sisältyy toimenpiteitä, joilla karsitaan
tuntuvasti julkisen sektorin palkkamenoja vähentämällä työntekijämäärää ja
pienentämällä ylityö- ja muita korvauksia. Terveydenhuoltoalaa, valtion
omistamia yrityksiä sekä yksityisen ja julkisen sektorin kumppanuuksia koskevia
rationalisointitoimia lisätään ja sosiaalimenoja virtaviivaistetaan
entisestään. Tulopuolella talousarvioon sisältyy henkilötuloveron kattava
uudistus, jolla vähennetään veroluokkien lukumäärää ja korotetaan
keskimääräistä verokantaa eurooppalaisten normien mukaisesti. Samalla
säilytetään progressiivisuus ja vähennetään veroetuuksia. Lisäksi
vähimmäispalkan ylittävästä verotettavien tulojen osuudesta kannetaan 3,5
prosentin lisämaksu sekä korkeimman veroluokan tuloista 2,5 prosentin ja yli
250 000 euroa ylittävistä tuloista 5 prosentin solidaarisuuslisä.
Yhtiöverotuloja lisätään muun muassa rajoittamalla korkovähennyksiä, alentamalla
voittoja koskevan korkeimman verokannan soveltamisen kynnysarvoa ja muuttamalla
konserniverotuksen alaisille yrityksille maksettavaan erityiseen ennakkomaksuun
sovellettavaa menetelmää. Talousarvioon sisältyy myös välillistä verotusta
koskevia muutoksia, joita ovat erityisesti tupakkaan, alkoholiin ja maakaasuun
sovellettavien valmisteverojen korottaminen, kiinteistöverotuksen veropohjan
laajentaminen kiinteistöjen uudelleenarvioinnin jälkeen ja
finanssitransaktioveron käyttöönotto. Lisäksi sosiaaliturvamaksut nousevat,
sillä niitä aletaan kantaa myös julkisen sektorin työntekijöille maksettavista
lisäkorvauksista ja työttömyyskorvauksista. 
(5)       Kun talousarvion sisältämät
toimenpiteet otetaan huomioon, tulolisäykset edistävät julkisen talouden
sopeutusta 80 prosentilla vuonna 2013 ja loput 20 prosenttia saadaan
menosupistuksista (sen jälkeen, kun huomioon on perustuslakituomioistuimen
päätöksen mukaisesti otettu julkisen sektorin 13. kuukauden palkan ja
1,1-kertaisten kuukausieläkkeiden palauttamisen vaikutukset). Voimakkaasti
tuloperusteiseen sopeutukseen liittyvien riskien vuoksi viranomaiset
valmistelevat parhaillaan varotoimenpiteitä, joiden suuruus on 0,5 prosenttia
suhteessa BKT:hen ja jotka otetaan käyttöön, jos riskit toteutuvat.
Toimenpiteet koostuvat pääasiassa menosäästöistä, erityisesti
palkkakustannusten lisävähennyksistä, ja ne määritellään tarkemmin vuoden 2013
alussa seitsemännen tarkastelun aikoihin. 
(6)       Talousarviosopeutusta tuetaan
monenlaisilla rakenteellisilla toimenpiteillä, joilla pyritään tehostamaan
julkisen talouden menojen valvontaa ja parantamaan tulojen keräämistä.
Suunnitteilla on erityisesti julkisen talouden kehyksen kattava uudistus, jotta
se vastaisi budjettimenettelyihin ja -hallintoon liittyviä parhaita käytäntöjä.
Uusi sitoumusten valvontajärjestelmä alkaa tuottaa tuloksia, mutta
täytäntöönpanoa on seurattava tiiviisti sen varmistamiseksi, että sitoumukset
ovat linjassa rahoituksen kanssa. Julkishallinnon uudistukset, jotka ovat jo
nyt saaneet aikaa huomattavia säästöjä, jatkuvat yhä. Tulojen hallinnoinnin
rakenneuudistusta koskevat tärkeimmät uudistukset ovat viimeistelyvaiheessa, ja
viranomaiset pyrkivät parantamaan seurantaa ja tulojen kurinalaisuutta.
Julkisen ja yksityisen sektorin kumppanuussopimusten uudelleenneuvottelut ovat
alkaneet, ja vuodeksi 2013 ja sen jälkeen odotetaan huomattavia säästöjä.
Valtion omistamien yritysten odotetaan saavuttavan operationaalisen tasapainon
tämän vuoden loppuun mennessä. Terveydenhuoltoalan uudistuksista saadaan
huomattavia säästöjä, ja uudistusten täytäntöönpano jatkuu pitkälti
tavoitteiden mukaisesti.
(7)       Julkisten palveluiden
tehokkuuden ja tasapuolisuuden parantamiseksi on käynnistetty menojen kattava
arviointi, joka tuottaa menosäästöjä noin 4 miljardia euroa eli 2,5 prosenttia suhteessa
BKT:hen. Arvioinnin tavoitteena on vähentää päällekkäisyyksiä kaikissa julkisen
sektorin toiminnoissa ja yksiköissä ja kohdentaa resursseja uudelleen kasvua
tukeville menojen osa-alueille. Toimenpiteet olisi täsmennettävä ja
ilmoitettava määrällisesti ja niiden toteuttamisaikataulu olisi tarkennettava
helmikuuhun 2013 mennessä. Vuoden 2013 vakausohjelmassa annetaan lisätietoja
keskipitkän aikavälin julkisen talouden vakauttamissuunnitelmasta. 
(8)       Komission nykyisten
ennusteiden mukaan BKT:n nimelliskasvu (-1,0 % vuonna 2011, -2,3 % vuonna 2012,
0,3 % vuonna 2013 ja 2 % vuonna 2014) ja julkisen talouden tavoitteet (BKT:hen
suhteutettuna 5 % vuonna 2012, 4½ % vuonna 2013 ja 2½ % vuonna 2014) johtavat
siihen, että velka suhteessa BKT:hen kehittyy seuraavasti: 108,1 prosenttia
vuonna 2011, 120 prosenttia vuonna 2012, 122,2 prosenttia vuonna 2013 and ja
122,3 prosenttia vuonna 2014. Velka suhteessa BKT:hen vakiintuisi näin ollen
vuodesta 2012 alkaen, minkä jälkeen se ryhtyisi alenemaan vuoden 2014 jälkeen
olettaen, että alijäämää saadaan jatkossakin supistettua. Velkadynamiikkaan
vaikuttavat useat talousarvion ulkopuoliset rahoitustoimet, kuten huomattavat
rahoitusomaisuuden hankintatoimet, erityisesti pankkien pääomapohjan
mahdollinen vahvistaminen ja valtion omistamien yritysten rahoitustoimet, sekä
erot kertyneiden ja maksettujen korkojen välillä. 
(9)       Pääoman lisäämiseksi 8,2
miljardilla eurolla tarkoitetut toimet ovat loppusuoralla, ja niiden ansiosta
toimiin osallistuneet pankit saavuttavat EPV:n säätämät pääomapuskurit ja
ohjelman mukaisen tavoitteen, jonka mukaan rajoituksettomien ensisijaisten
omien varojen suhdeluku (Core tier 1) on vuoden lopussa 10 prosenttia. Jotkin pankit, jotka ovat jo tässä vaiheessa
kynnysarvon alapuolella, saavuttavat todennäköisesti lainojen suhdetta
talletuksiin koskevan 120 prosentin ohjeellisen tavoitteen viimeistään vuonna
2014. Yrityssektorin rahoituslähteiden monipuolistamiseen tähtääviä toimia
lujitetaan paraikaa. Pankkien kriisinratkaisua – elvytyssuunnitelmat, omaisuudenhoitoyhtiöt
ja kriisinratkaisurahasto mukaan luettuina – koskevat säädökset ovat
viimeistelyvaiheessa. 
(10)     Kasvua ja kilpailukykyä
edistävien rakenneuudistusten toteuttaminen on edistynyt. Aktiivisten
työmarkkinapolitiikkojen lujittamisen ohella viranomaiset ovat sitoutuneita
pienentämään irtisanomiskorvauksia työmarkkinoiden joustavuuden ja työpaikkojen
luomisen edistämiseksi. Keskiasteen ja ammatillista koulutusta koskevien
toimintasuunnitelmien toteuttaminen edistyy kaiken kaikkiaan aikataulun mukaisesti.
(11)     Palveludirektiivin saattaminen
osaksi kansallista lainsäädäntöä edistyy ripeästi. Direktiivin tavoitteena on
vähentää markkinoille pääsyn esteitä sekä edistää kilpailua ja taloudellista
toimintaa helpottamalla uusien tulokkaiden markkinoille pääsyä erilaisissa
talousjärjestelmissä. Myös lupamenettelyjä yksinkertaistetaan ja muunlaista
hallinnollista taakkaa kevennetään talouden eri aloilla, joita ovat muun muassa
ympäristö ja aluesuunnittelu, maatalouden ja maaseudun kehittäminen, teollisuus
ja geologia. Valmisteilla on puitelaki, jossa vahvistetaan tärkeimpiä
kansallisia sääntelyviranomaisia koskevat pääperiaatteet ja se, että niiden
toiminnassa noudatetaan suurta riippumattomuutta ja itsenäisyyttä. 
(12)     Tuomioistuinjärjestelmän
uudistukset jatkuvat sovitun aikataulun mukaisesti. Kesken olevien tapausten
lukumäärä on yhä vähentynyt, ja laajempien uudistusten, kuten tuomiopiirien
maantieteellisen uudelleenjaon ja siviiliprosessilain uudistuksen,
toteuttaminen on edistynyt.
(13)     Kaikki tässä päätöksessä
edellytetyt toimenpiteet ovat ehdottoman tärkeitä, jotta Portugalin terve
talous- tai rahoitustilanne sekä sen kyky hankkia rahoitusta
rahoitusmarkkinoilta saadaan palautettua,
ON HYVÄKSYNYT TÄMÄN PÄÄTÖKSEN: 
1 artikla
Muutetaan täytäntöönpanopäätöksen 2011/344/EU
3 artikla seuraavasti:
(1)          Korvataan 7 kohta
seuraavasti:
”7. Portugalin on toteutettava seuraavat
toimenpiteet vuoden 2013 aikana yhteisymmärryspöytäkirjan mukaisesti:
a)           Julkisen talouden alijäämä ei saa
ylittää 4½ prosenttia suhteessa BKT:hen vuonna 2013. Vuoden 2013 talousarvioon
on sisällytettävä pysyviä vakauttamistoimia, joiden vaikutus on vähintään
3 prosenttia suhteessa BKT:hen, jotta julkisen talouden alijäämä saadaan
supistettua 3 kohdassa tarkoitetussa määräajassa. Portugalin hallituksen on
tarkasteltava mahdollisuuksia lisätä menojen vähentämisen painoarvoa vuoden
2013 koko vakauttamispaketissa sen varmistamiseksi, että julkisen talouden
sopeutus kasvua tukevalla tavalla painottuu keskipitkällä aikavälillä
menopuoleen. Talousarvion toteutuksen riskit huomioon ottaen Portugalin
hallituksen on vuoden 2013 alkuun mennessä valmisteltava varotoimenpiteitä,
joiden vaikutus on 0,5 prosenttia suhteessa BKT:hen ja jotka olisi otettava
käyttöön, jos tällaiset riskit toteutuvat.
b)           Vuoden 2013 talousarvioon on
sisällyttävä tuloja lisääviä toimenpiteitä, erityisesti seuraavat toimenpiteet:
henkilötuloveron uudistaminen siten, että verorakenne yksinkertaistuu,
veropohjan laajentaminen poistamalla joitakin veroetuuksia ja keskimääräisen verokannan
korottaminen siten, että progressiivisuus säilyy, veropohjan laajentaminen
yhtiötuloverotuksessa, sijoitustuloihin sovellettavan verokannan korottaminen,
valmisteverojen korottaminen ja nykyisen kiinteistöverotuksen muutokset.
c)           Vuoden 2013 talousarvioon on
sisällyttävä menoja vähentäviä toimenpiteitä, erityisesti seuraavat
toimenpiteet: julkishallinnon, koulutuksen, terveydenhuollon ja
sosiaalietuuksien rationalisoiminen, palkkamenojen alentaminen vähentämällä
vakinaista ja väliaikaista henkilöstöä ja pienentämällä ylityökorvauksia,
julkisten ja yksityisten sosiaalisten tulonsiirtojen ja tukien
virtaviivaistaminen, alue- ja paikallisviranomaisille tehtävien tulonsiirtojen
alentaminen sekä valtion omistamien yritysten toiminta- ja pääomamenojen leikkaukset.
d)           Portugalin on jatkettava
yksityistämisohjelmansa toteuttamista.
e)           Portugalin on kehitettävä
valtiotasoa alemmille hallinnon tasoille yhteiset ohjeet tuloennusteita varten.
f)            Portugalin on lisättävä yhteisten
palvelujen käyttöä julkishallinnossa.
g)           Portugalin on vähennettävä
sektoriministeriöiden (esim. verot, sosiaaliturva, oikeusasiat) paikallisten
yksiköiden lukumäärää yhdistämällä niitä kansalaispalvelupisteisiin ja
kehittämällä sähköistä hallintoa entisestään ohjelman aikana.
h)           Portugalin on jatkettava
sairaalaverkon uudelleenjärjestelyä ja rationalisoimista edistämällä
sairaalapalvelujen erikoistumista, keskittymistä ja supistamista ja edistämällä
sairaaloiden yhteistä hallintoa ja yhteistoimintaa. Portugalin on saatettava
toimintasuunnitelman toteuttaminen päätökseen viimeistään vuoden 2013 lopussa.
i)            Portugalin on arvioitava kattavasti
asuntomarkkinoiden toimintaa kansainvälisesti tunnettujen asiantuntijoiden
avustuksella sen jälkeen, kun uuteen kaupunkikiinteistöjen vuokrausta koskevaan
lakiin 6/2006 ja asetukseen, jolla kunnostamista koskevaa hallinnollista
menettelyä yksinkertaistetaan, tehtävät muutokset on hyväksytty.
j)            Portugalin on kehitettävä
valtakunnallinen maarekisterijärjestelmä, jotta kaupunkisuunnittelusta koituvat
hyödyt ja kustannukset saadaan jaettua tasapuolisemmin.
k)           Portugalin on otettava
täysimääräisesti käyttöön hallinnointiväline, jolla analysoidaan, seurataan ja
arvioidaan koulutuspolitiikkojen tuloksia ja vaikutuksia, ja laadittava
luettelo vertailukohtana olevista ammattikouluista.
l)            Portugalin on hyväksyttävä loput
palveludirektiivin täysimääräisen täytäntöönpanon edellyttämät alakohtaiset
muutokset.
m)          Portugalin on tuomioistuimiin
kertyneen tapausruuhkan purkamiseksi toteutettava kohdennetut toimenpiteet, joilla
vähennetään kesken olevien lainvalvontatapausten määrää.
n)           Portugalin on hyväksyttävä
tärkeimpiä kansallisia sääntelyviranomaisia koskeva puitelaki varmistaakseen
niiden täyden itsenäisyyden sekä taloudellisen, hallinnollisen ja johdon
riippumattomuuden.
o)           Portugalin on parannettava
liiketoimintaympäristöä toteuttamalla kesken olevat uudistukset, joilla
vähennetään hallinnollista rasitetta (palveludirektiivissä tarkoitetut
keskitetyt asiointipisteet ja hankkeet, joiden toteuttamiseen ei tarvita lupaa)
ja yksinkertaistamalla entisestään olemassa olevia lupamenettelyjä, sääntelyä
ja muuta hallinnollista taakkaa, jotka muodostavat suuren esteen taloudellisen
toiminnan kehittämiselle.
p)           Portugalin on saatava päätökseen
uudistus, joka koskee satamatyöhön liittyvää lainsäädäntöä ja satamien
hallintojärjestelmää, satamatoimintaan liittyvät toimiluvat mukaan luettuina.
q)           Portugalin on toteuttava
toimenpiteet, joilla parannetaan liikennejärjestelmän toimintaa.
r)            Portugalin on toteutettava
toimenpiteet, joilla poistetaan liian alhaisista energiatariffeista aiheutunut
velka, ja saatettava EU:n kolmas energia-alan lainsäädäntöpaketti
kokonaisuudessaan osaksi kansallista lainsäädäntöä.”
__________________________
* EUVL L 376, 27.12.2006, s. 36.
** EUVL L 255, 30.9.2005, s. 1.
*** EUVL L 48, 23.2.2011, s. 1.
(2)          Korvataan
9 kohta seuraavasti:
”9. Luottamuksen palauttamiseksi
rahoitussektoriin Portugalin on vahvistettava pankkisektorin pääomapohjaa
riittävästi ja huolehdittava asianmukaisesta velkavivun purkamisesta. Tältä
osin Portugalin on rahoitusvakauden säilyttämiseksi pantava täytäntöön
Portugalin pankkisektoria koskeva strategia, josta on sovittu komission, EKP:n
ja IMF:n kanssa. Portugalin on erityisesti
a)           kehotettava pankkeja lujittamaan
vakuuspuskurejaan kestävältä perustalta;
b)           varmistettava tasapainoinen ja
järjestynyt velkavivun purkaminen pankkisektorilla, mikä on keskeisen tärkeää
rahoituksen epätasapainon pysyväksi poistamiseksi. Pankkien
rahoitussuunnitelmissa tavoitteena on vuonna 2014 vähentää lainojen suhde
talletuksiin ohjeelliseen arvoon, joka on noin 120 prosenttia, ja
pienentää keskipitkällä aikavälillä riippuvuutta eurojärjestelmästä saatavasta
rahoituksesta. Nämä rahoitussuunnitelmat on tarkistettava neljännesvuosittain;
c)           edistettävä yrityssektorin ja
erityisesti pk-yritysten rahoitusvaihtoehtojen monipuolistamista toteuttamalla
monenlaisia toimenpiteitä, joilla pyritään parantamaan yritysten pääsyä
pääomamarkkinoille ja vientiluottovakuuksien saantia;
d)           jatkettava valtion omistaman CGD-pankkiryhmän
rationalisoimista;
e)           optimoitava BPN:stä kolmeen valtion
omistamaan erillisyhtiöön siirrettyjen omaisuuserien takaisin hankkiminen
ulkoistamalla omaisuudenhoito ammattimaiselle kolmannelle osapuolelle, joilla
on valtuudet hankkia omaisuuserät takaisin asteittain. Portugalin hallituksen
on valittava omaisuudenhoitaja tarjouskilpailulla, johon on sisällyttävä
riittävät kannustimet, joilla valtuutuksen mukainen takaisinhankinta voidaan
maksimoida ja toimintakustannukset minimoida. Portugalin hallituksen on
varmistettava tytäryhtiöiden ja kahdessa muussa valtion omistamassa
erillisyhtiössä olevien omaisuuserien luovutus;
f)            yrityssektorin
rahoitusvaihtoehtojen monipuolistamisen edistämiseksi esitettyjen alustavien
ehdotusten perusteella kehitettävä ja toteutettava ratkaisuja, jotka tarjoavat
yrityssektorilla rahoitusvaihtoehtoja perinteisille pankkilainoille. Portugalin
hallituksen on arvioitava valtion tukemien vientiluottovakuutusjärjestelyjen
tehokkuutta asianmukaisten vientiä edistävien, EU:n lainsäädännön mukaisten
toimenpiteiden toteuttamiseksi;
g)           varmistettava kriisiapurahaston
alkuvaiheen ja myöhemmät jaksottaiset rahoitusjärjestelyt ensinnäkin
hyväksymällä pankkien kriisiapurahastoon maksamia rahoitusosuuksia koskeva
asetus ja toiseksi hyväksymällä pankkien määräajoin maksamia
erityisrahoitusosuuksia koskeva valvontailmoitus sekä hyväksyttävä
kriisinratkaisusuunnitelmia koskevat valvontailmoitukset. Pankkien elvytys- ja
kriisinratkaisusuunnitelmien täytäntöönpanossa on asetettava etusijalle ne
suunnitelmat, jotka ovat koko järjestelmän kannalta merkityksellisiä;
h)           pantava täytäntöön kehys
rahoituslaitoksia varten, jotta ne voivat toteuttaa kotitalouksienluottojen
uudelleenjärjestelyjä tuomioistuinten ulkopuolella, helpotettava yritysten velkojen
uudelleenjärjestelyyn turvautumista ja pantava täytäntöön toimintasuunnitelma,
jolla lisätään suuren yleisön tietoisuutta rakenneuudistusvälineistä;
i)            esiteltävä parlamentille muutokset
julkisen pääoman saantia sääntelevään lainsäädäntökehykseen, jotta valtio
pystyy tiukoin edellytyksin ja valtiontukisääntöjen mukaisesti käyttämään
määräysvaltaansa jossakin laitoksessa ja vahvistamaan pääomapohjaa
pakollisesti.”
2 artikla
Tämä päätös on osoitettu Portugalin
tasavallalle. 
3 artikla
Tämä päätös julkaistaan Euroopan unionin
virallisessa lehdessä.
Tehty Brysselissä
                                                                       Neuvoston
puolesta
                                                                       Puheenjohtaja
[1]               EUVL L 118, 12.5.2010, s. 1.